Dae sos bancos d’iscola

Cando m’agato in mesu a sos pizzinnos
de iscola, sa mente si coronat
de fiammas e s’anima mi sonat
comente unu mazzu de tintinnos.

E sento tando cantu manna e santa
est s’opera mia umile e donosa,
preparende a sa vida fatigosa
de s’omine sa debile pianta.

Bellu ses tra sos ùmidos d’atonzu
cando massagiu seminas su trigu
e t’avanzas che sazeldote antigu
in sa niedda distesa de s’aronzu.

E ses bonu si curas un’infertu
e pudas cun man’abile sa ide
e cun s’anima forte d’alta fide
tue andas fieru a cor’apertu

E preparas su pane a tanta zente
in sas serenidades de s’alzola.
Ma deo puru in cust’umil’iscola
preparo pius bella sa semente

D’una noa gentile umaninade
priva de ignoranzia e malizia
pro ch’in su mundu crescat sa giustizia
e regnes sempre tue o libertade.